和子瞻自浄土步至功臣寺
作者：蘇轍
朝代：宋

paragraphs: 山平村塢連，野寺鐘相答。
晚陰生林莽，落日猶在塔。
行招兩社僧，共步青山月。
送客渡石橋，迎客出林樾。
幽尋本真性，往事聽徐說。
錢王方壯年，此邦事輕俠。
鄉人鄙貧賤，異類識英傑。
立石象興王，遺迹今岌嶪。
功勳三吳定，富貴四海甲。
歸來父老藏，崇高畏摧壓。
詩人巧譏病，牛領恣挑抉。
流傳後世人，談笑資口舌。
是非亦已矣，興廢何倉卒。
持歸問禪翁，笑指浮漚沒。